Predkladacia správa

Úrad Vysokého komisára OSN pre ľudské práva informoval Ministerstvo zahraničných vecí Slovenskej republiky prostredníctvom Stálej misie Slovenskej republiky pri OSN v Ženeve o sťažnosti Ľuboslavy Rigovej, Magdalény Kotlárovej, Róberta Ferka, Jozefa Kotlára, Ivana Holmoka, Jitky Kotlárovej, Martina Červenáka, Márie Gondovej, Gabriely Gondovej, Zoltána Červenáka, Ireny Kotlárovej, Dariny Kotlárovej, Emila Kotlára, Emílie Kotlárovej, Kataríny Kotlárovej, Ondreja Kotlára, Zuzany Kotlárovej, Ľudovíta Tomésa, Jozefa Kotlára, Mariána Holmoka, Heleny Rigovej, Jána Lakatoša, Milana Gonu, Remusa Gonu a Jána Holmoka, zastúpených JUDr. Stanislavom Jakubíčkom, Advokátska kancelária Klemensova 6, Bratislava, ktorá bola doručená Výboru OSN na odstránenie všetkých foriem rasovej diskriminácie (ďalej len „CERD“) dňa 5. augusta 2003.

V zmysle svojich procedurálnych pravidiel požiadal CERD vládu Slovenskej republiky o poskytnutie relevantnej odpovede k otázke prijateľnosti a/alebo samotnému meritu predmetnej sťažnosti najneskôr do 21. novembra 2003.

Text návrhu stanoviska vlády bol v dňoch 21. – 27. októbra 2003 predmetom skráteného pripomienkového konania. V rámci pripomienkového konania boli vznesené zásadné pripomienky k návrhu stanoviska zo strany Úradu vlády SR. Počas expertného rozporového konania došlo k dohode o zmene charakteru stanoviska vlády. Pôvodne navrhované stanovisko k meritu sťažnosti bolo zmenené na stanovisko k prijateľnosti sťažnosti.

Z dôvodu krátkosti času v zmysle čl. 3.1.6 Metodického pokynu na predkladanie materiálov na rokovanie vlády SR z 2. októbra 2002 bol materiál predmetom nového skráteného pripomienkového konania v dňoch 3. – 7.11.2003.

	Aby nebola zmeškaná prepadná lehota na podanie stanoviska vlády k sťažnosti Ľuboslavy Rigovej pred CERD-om, je potrebné, aby vláda schválila stanovisko k prijateľnosti tejto sťažnosti najneskôr na rokovaní vlády dňa 19. novembra 2003.

	CERD následne stanovisko vlády posúdi a sťažnosť buď odmietne, alebo prijme na ďalšie konanie. V prípade prijatia sťažnosti bude mať SR ešte možnosť vyjadriť sa k meritu sťažnosti. V tejto súvislosti je vhodné, aby generálna prokuratúra preskúmala situáciu, ktorá predchádzala podaniu sťažnosti Ľuboslavy Rigovej na CERD.

Správa nemá dopad na štátny rozpočet, nemá žiadne finančné, ekonomické, enviromentálne vplyvy ani dopad na zamestnanosť na Slovensku.